ЩIымахуэми чемпионщ «Автозапчасть»-р
Къэбэрдей-Балъкъэрым футболымкIэ и гъэмахуэ чемпион «Автозапчасть»-м щIымахуэми къыпэлъэщын къыкъуэкIакъым.
Тхьэмахуэ кIуам бахъсэндэсхэр IущIащ къалъэщIэхьэжыфыну Iэмал зиIэ командэ закъуэм. «Спартак-Налшык-д»-м «Автозапчасть»-р хигъэщIатэмэ, иджыри чемпионыгъэм щIэбэныфынкIи хъунут, я хьэрхуэрэгъу нэхъыщхьэм афIэкIа зы очкои кIэух джэгугъуэм къыщимыхьмэ. АрщхьэкIэ, зэхьэзэхуэм зэры-
щIидзэрэ пашэныгъэр зыIыгъхэм бжьыпэр яутIыпщакъым икIи налшыкдэсхэм ефIэкIри, дыщэ медалыр зы тхьэмахуэкIэ нэхъ пасэу зыIэрагъэхьащ.
«Спартак-Налшык-д»-р иджы зыщIэбэныфынур дыжьынращ. Абы папщIэ иригъэкIуэтэкIын хуей хъунущ мы гъэм зыри къызыпэмылъэща икIи иригъэкIуэкIа зэIущIибгъум ящыщу 8-м щытекIуа Зеикъуэ и «Шагъдийр». Ар тынш зэрымыхъунур, дауи, наIуэщ.
ДжэгугъуитI хъуауэ зэхьэзэхуэм хэкIыжа Шэджэм и «Альянс»-м къищынэмыщIа, гуп нэхъыщхьэр зыми ибгынэну хуейкъым. Куэд щIауэ псоми къакIэры- хуу щыта «Спартак-Нал-шык-н»-р къэщIэрэщIэжащ икIи аргуэру очкоищ зэрызыIэригъэхьам и фIыгъэ- кIэ бэнэныгъэм къыхэнащ. Иджы хэт лейми щызэхэкIынур кIэух зэIущIэращ: Къэбэрдей-Балъкъэр мэкъумэш къэрал университетым и командэр къыхагъащIэ- рэ «Спартак-Налшыкым» и ныбжьыщIэхэр текIуэмэ, студентхэр лей хъунущ.
Гъуащхьауэхэм я зэпеуэм хуабжьу щызоныкъуэкъу «Шагъдийм» и пашэ Бэлагъы Русланрэ Сэрмакъ и «Союз»-м щыщ Тамаев Аланрэ. Хэт нэхъ лъэщми абыи щызэхэкIынур кIэух джэгугъуэращ. ЗэкIэ бжьыпэр иIыгъщ топ пщыкIуплI зи хьэрхуэрэгъухэм яхудэзыгъэкIа Бэлагъым.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и щIымахуэ чемпионатым щэбэт кIуамрэ тхьэмахуэм-рэ иужьу щызэхэта зэIущIэхэм къарикIуа бжыгъэхэм. Мис ахэр: «Велес» (Къэрэгъэш) — «Союз» (Сэрмакъ) — 5:6, «Керт» (Къэхъун) — «Бабугент» (Бабугент) — 2:1, «ГорИС-179 РусГидро» (Бабугент) — «Альянс» (Шэджэм) — 0:3(шэджэмдэсхэр къызэрымыкIуам къыхэкIыу),«Кэнжэ» (Кэнжэ) — «Шагъдий» (Зеикъуэ) — 1:3,«Малка» (Малкэ) — «КъБКъУ» (Налшык) — 1:1, «Мурбек» (Налшык) — «КъБКъМУ» (Налшык) — 4:2, «Автозапчасть» (Бахъсэн) — «Спартак-Налшык-д» (Налшык) — 1:0, «Спартак-Налшык-н» (Налшык) — «ХьэтIохъущыкъуей» (ХьэтIохъущыкъуей) — 4:2.
Хьэтау Ислъам.
